मुझे लगता है कि कांग्रेस इतना कु़दरती क़िस्म का संगठन रहा कि कभी किसी ने यह सोचा ही नहीं कि कभी ऐसा समय भी आएगा कि बंजर हो रही ज़मीन को सींचने की ज़रूरत पड़ेगी। सो, न तो कांग्रेसी राजनीति की नदी पर कभी कोई बांध बने और न उनसे कोई नहरें निकलीं। संघ-कुनबे की तरह काग़ज़ पर नक्शा बना कर समाज, समुदायों और जातियों की सड़क-पुल बनाने-बिगाड़ने का सिलसिलेवार काम करने की बात कांग्रेस के दिमाग़ में कभी आई ही नहीं। जो हुआ, बस, होता गया। एक नदी के पास उसका वेग था, वह बहती रही, अपनी राह बनाती रही और लोग उसके किनारे आ-आ कर बसते रहे। राहुल ने भी यही देखा-सुना-गुना था। लेकिन इतना वे समझ गए थे कि सियासी यांत्रिकता के इस युग में प्राकृतिक बहाव के भरोसे कांग्रेसी-नदी की रक्षा करना मुमक़िन नहीं होगा।